b'\n_START_ARTICLE_\nJere Rouhiainen\n_START_SECTION_\nSeuraura\n_START_PARAGRAPH_\nRouhiainen on Tapparan kasvatti. H\xc3\xa4n voitti C-nuorten SM-hopeaa vuosina 2011 ja 2012. Rouhiainen oli Tapparan eniten maaleja runkosarjassa tehnyt puolustaja sek\xc3\xa4 B-nuorissa kaudella 2012\xe2\x80\x932013 ett\xc3\xa4 A-nuorissa kaudella 2013\xe2\x80\x932014. H\xc3\xa4n teki molempina kausina yhdeks\xc3\xa4n osumaa._NEWLINE_Kaudeksi 2014\xe2\x80\x932015 Rouhiainen nostettiin Tapparan SM-liigarinkiin. H\xc3\xa4n pelasi ensimm\xc3\xa4isen miesten sarjaottelunsa Mestarien liigassa 23. syyskuuta 2014 vieraissa t\xc5\xa1ekkil\xc3\xa4ist\xc3\xa4 HC T\xc5\x99ineci\xc3\xa4 vastaan. Rouhiainen pelasi kauden aikana kaksi CHL-ottelua, mutta ei kuitenkaan debytoinut viel\xc3\xa4 SM-liigassa. H\xc3\xa4n pelasi kuitenkin miesten pelej\xc3\xa4 nelj\xc3\xa4n ottelun verran lainalla Mestis-joukkue Lemp\xc3\xa4\xc3\xa4l\xc3\xa4n Kisassa. Rouhiainen oli Tapparan A-nuorten tehokkain puolustaja tehoilla 12+12=24. H\xc3\xa4nen edell\xc3\xa4\xc3\xa4n koko A-nuorten SM-liigan puolustajien maalip\xc3\xb6rssiss\xc3\xa4 oli vain Bluesin Veeti Vainio._NEWLINE_Toukokuussa 2015 Rouhiainen solmi Tapparan kanssa 2+1-vuotisen SM-liigasopimuksen. H\xc3\xa4n teki kaudella 2015\xe2\x80\x932016 liigadebyyttins\xc3\xa4. Rouhiainen esiintyi Tapparan SM-liigakokoonpanossa ensimm\xc3\xa4isen kerran 20. lokakuuta 2015 vieraissa Rauman Lukkoa vastaan, mutta h\xc3\xa4n j\xc3\xa4i ottelussa kuitenkin ilman peliaikaa. Seuraavassa ottelussa 21. lokakuuta 2015 Vaasan Sportia vastaan Rouhiainen sai j\xc3\xa4\xc3\xa4aikaa 4.52 minuuttia. H\xc3\xa4n pelasi kauden aikana Tapparan liigajoukkueessa 13 runkosarja- ja kolme CHL-ottelua ilman tehopisteit\xc3\xa4. Rouhiainen pelasi suurimman osan kaudestaan lainalla LeKin Mestis-joukkueessa, jossa tulokaskausi toi 37 runkosarjaottelussa tehot 2+7=9. Mestis-kauden j\xc3\xa4lkeen h\xc3\xa4n vahvisti Tapparan A-nuoria kev\xc3\xa4\xc3\xa4n 2016 pudotuspeleiss\xc3\xa4._NEWLINE_Kaudella 2016\xe2\x80\x932017 Rouhiainen j\xc3\xa4i Tapparassa edelleen varsin pieneen rooliin ja h\xc3\xa4n pelasi varsinaisen SM-liigan tulokaskautensa aikana 35 runkosarja- ja nelj\xc3\xa4 CHL-ottelua tehden yhden sy\xc3\xb6tt\xc3\xb6pisteen. Rouhiainen voitti kauden p\xc3\xa4\xc3\xa4tteeksi Suomenmestaruuden. H\xc3\xa4n pelasi kauden aikana LeKiss\xc3\xa4 lainalla 17 runkosarjaottelua ja jakoi joukkueen sis\xc3\xa4isen tehotilaston voiton Tuomas Koskisen kanssa lukemalla +8. Joulukuussa 2016 Rouhiainen teki Tapparan kanssa vuoden mittaisen jatkosopimuksen. My\xc3\xb6s kaudella 2017\xe2\x80\x932018 h\xc3\xa4n j\xc3\xa4i pieneen rooliin ja pelasi vain 22 runkosarja- ja nelj\xc3\xa4 CHL-ottelua. Rouhiainen pelasi kauden aikana SM-liigassa my\xc3\xb6s yhteens\xc3\xa4 viisi ottelua lainalla KooKoossa ja H\xc3\xa4meenlinnan Pallokerhossa, joissa h\xc3\xa4n paikkasi loukkaantumisia. Rouhiainen vietti suurimman osan runkosarjastaan lainalla LeKiss\xc3\xa4, jonka tehokkain puolustaja h\xc3\xa4n oli tehoilla 5+18=23. Rouhiainen palasi loppukaudella Tapparaan, joiden A-nuoria h\xc3\xa4n vahvisti pudotuspeleiss\xc3\xa4 ollen joukkueen paras sy\xc3\xb6tt\xc3\xa4j\xc3\xa4 seitsem\xc3\xa4ll\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. Rouhiainen ei saanut SM-liigassa peliaikaa pudotuspeleiss\xc3\xa4, mutta riitt\xc3\xa4v\xc3\xa4 m\xc3\xa4\xc3\xa4r\xc3\xa4 runkosarjaotteluita riitti kuitenkin SM-hopeaan._NEWLINE_Rouhiainen siirtyi kaudeksi 2018\xe2\x80\x932019 vuoden mittaisella sopimuksella TuTon Mestis-joukkueeseen. H\xc3\xa4nen runkosarjansa j\xc3\xa4i loukkaantumisen vuoksi vain 17 ottelun mittaiseksi, mutta Rouhiainen kuntoutui kuitenkin pudotuspeleihin. H\xc3\xa4n voitti kauden p\xc3\xa4\xc3\xa4tteeksi Mestis-pronssia. Elokuussa 2019 Rouhiainen palasi alkukaudeksi 2019\xe2\x80\x932020 lainalle Tapparan SM-liigajoukkueeseen, joka toimii TuTon yhteisty\xc3\xb6joukkueena.'